د اېس پي طاهر داوړ مړی په تورخم کې خپلوانو ته وسپارل شو
طاهر داوړ دوه هفتې وړاندې د اسلام آباد نه بې درکه شوی وو او دوه ورځې وړاندې د هغه مړی د افغانستان ننگرهار ولایت کې وموندل شو. طالبانو د هغه په وژنه کې ککړتیا نه انکار کړی دی
پېښور — د خېبرپښتونخوا د خېبر ضلعې چارواکو وي او ای ډیوه ته د زیارت، پنجشنبې، په ورځ وویل د صوبې د وژل شوي پولیس افسر طاهر داوړ مړی په تورخم کې د هغه خپلوانو ته وسپارل شو. د پاکستان حکومتي چارواکو د وی او ای ډیوه خبریال ابراهیم شنواري ته وویل د طاهر داوړ مړي د سپارلو په موقع موجودو خلکو احتجاجي نعرې ووهلې. خبریال وویل چې زیات خلک تورخم ته د طاهر داوړ مړي ترلاسه کولو ته نه وو پرېښودل شوي. د طاهر داوړ د مړي ترلاسه کولو دپاره د پښتون ژغورنې غورځنگ ځینې مشران او د پاکستان د کورنیو چارو نایب وزیر شهریار افریدي هم ورغلی و تورخم ته ورغی و. طاهر داوړ دوه هفتې وړاندې د اسلام آباد نه بې درکه شوی وو او دوه ورځې وړاندې د هغه مړی د افغانستان ننگرهار ولایت کې وموندل شو. طالبانو د هغه په وژنه کې ککړتیا نه انکار کړی دی. د پاکستان وزیراعظم عمران خان د طاهر داوړ د وژل کېدو د تحقیقاتو امر کړی دی. ابراهیم شینواری له 2006م کال راهیسې د پښتونخوا په خیبر ضلع کې د وي او اې ډیوه د خبریال په توګه کار کوي، چې د سیمې پر سیاسي، ټولنیزو او تجارتي موضوعاتو رپوټونه جوړوي. په پولیټیکل ساینس کې یې ماسټري کړې ده. شینواري په 1989م کال کې له (مسلم) ورځپاڼې څخه صحافت پیل کړی، بیا یې وخت په وخت له نیوز او ډان ورځپاڼو او بي بي سي پښتو سره هم کار کړی دی.